Go ne go na le boidiidi jwa batho jo bo neng bo dikologile Jesu bo mo reeditse ka tlhoafalo. E re ka a ne a dikologilwe ke boidiidi, Jesu o ne a palama mokoro wa ga Petere mme a mo kopa gore a katoge lefatshe go sekae. E re ka Jesu a ne a le mo godimo ga metsi, lentswe la gagwe le ne le utlwala sentle fa a ruta boidiidi. Petere le boidiidi jwa batho jo bo neng bo le mo lotshitshing bo ne jwa reetsa ka tlhoafalo. O ne a sa lapisiwe ke go utlwa Jesu a bua ka setlhogo sa konokono sa thero ya gagwe—Bogosi jwa Modimo. Ruri e ne e tla nna tshiamelo e kgolo go thusa Keresete go anamisa molaetsa ono wa tsholofelo mo lefatsheng lotlhe! A mme o ne a tla kgona go dira jalo? Ba ne ba tla itshedisa ka eng? Gongwe Petere o ne a akanya ka nako e a e feditseng bosigo jotlhe a leka go tshwara ditlhapi.—Luke 5:1-3.